KYK: Nóg 'n video van aanval op Arnie | Netwerk24
Nog 'n video van die voorval waarin Arnold Schwarzenegger deur 'n onbekende man in die rug geskop word, het op sosiale media na vore gekom.
Dit wys dat die voormalige Kaliforniese goewerneur, liggaamsbouer en rolprentster van lokettreffers soos Terminator skaars sy balans verloor het deur die onverwagse aanval.
Danie Barnard het die video op sy twitterrekening geplaas.
In die ander video wat vroeër die ronde gedoen het skree die skopper,"Help my, ek kort 'n Lamborghini!" na die voorval.
Kort voor die aanval neem Schwarzenegger op versoek van 'n aanhanger 'n Snapchat-video.
Net toe hy een van die kinders se selfoon teruggee, kom 'n man uit die niet en skop hom Schwarzenegger hard in die rug.
Die man word platgeduik deur vermoedelik Schwarzenegger se lyfwagte en skree dan: "Help my, ek kort 'n Lamborghini!"
Kort daarna neem Schwarzenegger weer sy sitplek langs die binnehuise baan in – oënskynlik nie te ontsteld oor die voorval nie. Ná 'n paar minute het hy en sy span opgestaan en die kompetisie verlaat. Dit is waar die video eindig.
Op sy Twitter-profiel is 'n video waar hy later die dag 'n groot groep aanhangers groet.
Hy skryf in 'n twiet:
"Dankie vir jul omgee, maar daar is niks om oor bekommerd te wees nie. Ek het gedink ek word net deur die groep rondgestoot, wat baie gebeur."
Hy sê hy het eers besef hy is geskop toe hy die video gekyk het.
"Ek is net bly die idioot het nie my Snapchat (video-opname) onderbreek nie."
Schwarzenegger is in Suid-Afrika vir die Arnold Classic Africa, 'n multi-sportbyeenkoms wat volgens EWN meer as 20 000 atlete die geleentheid bied om aan 'n internasionale kompetisie deel te neem teen deelnemers van ses kontinente in 86 verskillende sportsoorte.